AlexejDobrolubov/national_council_slovak_2010 huggingface dataset:
90. schôdza NR SR - 13.deň - B. popoludní
Dátum: 2023-05-23
Poslanec: Pleštinská, Zita (OĽANO)
Druh vystúpenia: Vystúpenie s faktickou poznámkou

180. Ďakujem, pán predsedajúci. Milý navrhovateľ, ktorý si vlastne zdôvodnil návrh zákona plénu, ja si tiež mnohokrát kladiem takú otázku, akú cenu má demokracia. Tri roky tvrdých kríz, pandémia, vojna na Ukrajine, energetická kríza a s nimi súvisiace hoaxy, ktorým veľa ľudí uverilo, evokuje v ľuďoch obavy hlavne o svoje rodiny, o seba, preto môžu v deň volieb rezignovať a neísť voliť. V roku tridsiateho výročia vzniku Slovenskej republiky môžem ľudí inšpirovať, že im na Slovensku záleží, preto prídu k volebným urnám a vyberú si stranu, ktorej dôverujú, a politikov, ktorých chcú vidieť vo vedení štátu. Slovenská republika mala už historické prvenstvo najnižšej účasti vo voľbách napríklad do Európskeho parlamentu v rámci celej Európskej únie a tak sme si zvolili svojich reprezentantov, ktorých sme nechceli a ktorých nechceme vidieť na pôde Európskeho parlamentu. Snahou navrhovateľa je priniesť obyvateľov, primäť ich k voľ... volebným urnám, aby výsledok volieb bol odrazom veľkej väčšiny obyvateľov. Ak si kladieme otázku, akú cenu má demokracia, demokracia má nevyčísle.. nevyčísliteľnú hodnotu, pretože tak ako sme ju získali, môžeme ju aj ľahko stratiť. Preto vyzývam, aby sme tento návrh zákona podporili.
90. schôdza NR SR - 13.deň - B. popoludní
Dátum: 2023-05-23
Poslanec: Pleštinská, Zita (OĽANO)
Druh vystúpenia: Vystúpenie s faktickou poznámkou

164. Ďakujem, pán predsedajúci. Ja tiež by som chcela oceniť tento návrh zákona, pretože tak ako všetci tu hovoríme, ľudský život má nevyčísliteľnú hodnotu, v prípade zástavy srdca rozhodujú sekundy, nikto z nás nevie, kedy budeme teda my potrebovať prvú pomoc alebo naši blízki. Defibrilátor pomáha poskytnúť bezodkladnú prvú pomoc pri zástave srdca ešte pred príchodom záchranárov, možno niektoré obce majú problém, že kto bude pracovať vlastne s týmto defibrilátorom, ale myslím si, že sú rôzne združenia na obciach, či to je Červený kríž alebo, alebo sú dobrovoľní hasiči, ktorí si vedia osvojiť prácu s týmto defibrilátorom. Samozrejme, tie sumy nie sú až také vysoké, že by si obec nevedela zabezpečiť takýto defibrilátor a určite sa nájdu finančné prostriedky, niektoré obce šetria, čo ja viem na Silvestra nemajú ohňostroj a za tie financie kúpia vlastne defibrilátor do svojej obce. Samozrejme, možno treba hľadať tie finančné prostriedky, ktoré vlastne pomôžu, aby každá obec potom mohla vlastne zabezpečiť. Sú už rôzne obdivuhodné iniciatívy napríklad je to Iniciatíva AED do každej obce, vznikla pod Tatrami pred piatimi rokmi. Stoja za ňou tamojší záchranári z Občianskeho združenia Záchrana, ktorí neúnavne bojujú za záchranu ľudských životov a umiestnenie AED defibrilátorov na verejných priestranstvách, a preto im patrí vďaka. A takisto tento návrh zákona podporím a budeme hľadať možnosti financovania defibrilátorov pre obce z rozpočtu, či už táto, alebo z európskych peňazí.
90. schôdza NR SR - 13.deň - B. popoludní
Dátum: 2023-05-23
Poslanec: Pleštinská, Zita (OĽANO)
Druh vystúpenia: Vystúpenie s faktickou poznámkou

32. Ďakujem pekne, pán predsedajúci. Pani kolegyňa Zemanová, milá Anka, vypočuli sme si v tvojom vystúpení stanoviská organizátorov konferencie Férová akadémia, ktorí sa postavili na obranu pána Vladimíra Šuchu a jeho stanovisko, ktoré predniesol vo výbore pre európske záležitosti, chcem tiež vyjadriť svoj názor na jeho výroky. Súhlasím s navrhovateľmi uznesenia Národnej rady k odmietnutiu hanlivých výrokov vedúceho zastúpenia Európskej komisie pána profesora Vladimíra Šuchu. Pán Vladimír Šucha vo svojom prejave kritizoval postoj Slovákov k rodovej rovnosti necitlivým spôsobom, čo vzbudilo pohoršenie hlavne u ľudí v konzervatívnom spektre. Vyjadrenie pána Vladimíra Šuchu odsudzujem a pokladám to za prešľap, tieto vyjadrenia sú pre mňa neakceptovateľné, aby zneli z úst kohokoľvek a už vôbec nie zástupcov Európskej komisie. Keď takéto vyjadrenia prichádzajú zo strany zástupcov Európskej komisie, tak slovenskí občania potom strácajú dôveru v európske inštitúcie. Vzťahy medzi Európskou úniou a členskými štátmi treba budovať aj v takýchto veľmi citlivých otázkach, ako sa týka rodová rovnosť medzi, teda rovnosť medzi mužmi a ženami. Majster tesár sa raz utne, pán profesor Vladimír Šucha sa na zasadnutí výboru pre európske záležitosti ospravedlnil a z tohto dôvodu členovia výboru prijali upravené uznesenie. Desiateho mája 2023 europoslanci podporili pristúpenie únie k Istanbulskému dohovoru, europoslanci finálne podporili pristúpenie Európskej únie tzv. Istanbulskému dohovoru o prevencii a potlačení násilia voči ženám, celý proces trval 6 rokov, 6 členských štátov vrátane Slovenska zatiaľ k dohovoru nepristúpilo. Verím, že Európska komisia bude rešpektovať, že tieto záležitosti sú vecou členského štátu a aj Slovenska.
90. schôdza NR SR - 11.deň - B. popoludní
Dátum: 2023-05-18
Poslanec: Pleštinská, Zita (OĽANO)
Druh vystúpenia: Vystúpenie

215. Ďakujem pekne za slovo. Vážený pán predsedajúci, vážené panie kolegyne, vážení páni kolegovia poslanci, Výbor Národnej rady Slovenskej republiky pre verejnú správu a regionálny rozvoj ma uznesením určil za spravodajkyňu k návrhu zákona (tlač 1547). V súlade s § 73 ods. 1 zákona o rokovacom poriadku podávam v prvom čítaní spravodajskú informáciu o predmetnom návrhu zákona. Návrh zákona spĺňa náležitosti podľa rokovacieho poriadku a legislatívnych pravidiel tvorby zákonov. Súčasťou predloženého návrhu je aj stanovisko Ministerstva financií Slovenskej republiky. Zo znenia uvedeného návrhu zákona je zrejmý účel navrhovanej úpravy. Vychádzajúc z oprávnení, ktoré pre mňa ako spravodajkyňu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali: ústavnoprávny výbor, výbor pre hospodárske záležitosti a výbor pre verejnú správu a regionálny rozvoj. Za gestorský výbor navrhujem Výbor Národnej rady pre verejnú správu a regionálny rozvoj. Odporúčam, aby predmetný návrh zákona výbory prerokovali do 30 dní a v gestorskom výbore do 32 dní od prerokovania návrhu zákona v Národnej rady v prvom čítaní. Pán predsedajúci, otvorte, prosím, všeobecnú rozpravu.
90. schôdza NR SR - 10.deň - A. dopoludnia
Dátum: 2023-05-17
Poslanec: Pleštinská, Zita (OĽANO)
Druh vystúpenia: Vystúpenie s faktickou poznámkou

116. Ďakujem pekne. Ja by som ťa len, Peťo, doplnila, ono to zmena stanoviska Slovenska bola v súvislosti s dohodou Nemecka s Európskou komisiou. Vlastne Nemecko odmietala túto normu, toto nariadenie a požadovalo záruky, že po roku 2035 bude možné využívať aspoň spaľovacie motory poháňané práve syntetickými palivami. Takto sa Európska komisia po vyjednávaní s Nemeckom dohodla a toto viedlo aj teda Ministerstvo životného prostredia Slovenskej republiky, aby požiadalo o zmenu stanoviska. Toto rozhodnutie väčšina ministrov podporila v ten utorok, 28. 3., proti tejto norme hlasovalo už iba Poľsko, Taliansko, Rumunsko a Bulharsko, ktoré sa zdržali a európske právne predpisy však budú definitívne vyžadovať, aby všetky novo predávané autá mali od roku 2035 nulové emisie oxidu uhličitého. Samotné nariadenie ministri síce schválili, ale celý proces nekončí, pretože Európska komisia bude musieť ešte vypracovať dokument, ktorý podpíše alebo ktorý popíše, ako sa k danému cieľu dostane. Takže možno toto bolo to, že sa Európska komisia dohodla s Nemeckom aj vlastne podnet pre zmenu stanoviska životného prostredia Slovenskej republiky.
90. schôdza NR SR - 10.deň - A. dopoludnia
Dátum: 2023-05-17
Poslanec: Pleštinská, Zita (OĽANO)
Druh vystúpenia: Vystúpenie s faktickou poznámkou

104. Ďakujem pekne, pán predsedajúci. Ja by som možno len chcela doplniť pána poslanca Dostála, 15. marca výbor pre európske záležitosti svojím uznesením uložil ministrovi životného prostredia, aby sa bezodkladne pridal ku krajinám Nemecko, Taliansko, Poľsko, Česko, k predmetnému nariadeniu, a hlasoval proti úplnému zákazu spaľovacích motorov, keď sa o tejto otázke bude diskutovať či hlasovať na Rade ministrov Európskej únie. Štátny tajomník Kiča si vlastne dodržal tú svoju povinnosť a nás upozornil, že člen vlády sa môže od stanoviska Slovenskej republiky alebo od návrhu stanoviska podľa odseku 4 odchýliť len v nevyhnutnom prípade a so zreteľom na záujmy Slovenskej republiky. V takom prípade je povinný o tom bezodkladne informovať Národnú radu Slovenskej republiky a takýto postup odôvodniť. Toto sa všetko udialo. Z dôvodu naliehavosti, keďže Coreper I konal sa 27. 3. 2023 a Rady ministrov Európskej únie 28. 3. 2023, tak sme potrebovali sa rozhodnúť veľmi rýchlo, tam bola veľmi veľká časová tieseň, vlastne o ôsmej ráno zo sekretariátu sme poslali všetkým členom výboru pre európske záležitosti, ich náhradníkom a asistentom, že sme si, najprv sme sa domnievali, že môžeme ísť tichou procedúrou, tak ako to povedal teda vo svojej rozprave pán poslanec Dostál, ale potom sme ich upozornili, že na tichú procedúru je potrebná dvojtýždňová lehota, preto sa môžu riadiť len článkom II odseku 3, nie odseku 4. Osobne sme odporúčali, nech sa zdržia hlasovania a dajú parlamentnú výhradu. Žiaľ, bola tam veľmi, veľmi veľká časová tieseň a myslím si, že tento zákon by bolo dobré upraviť, pretože niekedy na... (Prerušenie vystúpenia časomerom.)
90. schôdza NR SR - 8.deň - A. dopoludnia
Dátum: 2023-05-12
Poslanec: Pleštinská, Zita (OĽANO)
Druh vystúpenia: Vystúpenie s faktickou poznámkou

238. Ďakujem, pán predsedajúci. Ja ako podpredsedníčka výboru pre európske záležitosti a zároveň teraz aj predsedkyňa, lebo nie je tu naša predsedkyňa, chcem poprosiť, aby hlasovanie bolo v stredu, pretože budeme v Štokholme štyria poslanci na služobnej ceste na zasadnutí výborov pre európske záležitosti a veľmi radi by sme boli na tomto hlasovaní. Takže chcem poprosiť, aby hlasovanie bolo v stredu, áno.
90. schôdza NR SR - 8.deň - A. dopoludnia
Dátum: 2023-05-12
Poslanec: Pleštinská, Zita (OĽANO)
Druh vystúpenia: Vystúpenie s faktickou poznámkou

226. Ďakujem pekne Monika, za tvoje, za tvoj vstup do tejto rozpravy. Rovnako som dnes bola potešená s tlačovkou pána štátneho tajomníka Klimeka a veľmi ma potešilo, že Slovensko dodržiava maastrichtské kritériá a je to vlastne aj výsledok práce Igora Matoviča na poste ministra financií, a preto myslím si, že aj tieto atómovky, ktoré, ako teraz nazývame, atómovkami nie sú, pretože vlastne spravoval verejné financie tak, aby sme mohli aj tento návrh zákona podporiť a mamám vlastne pomôcť vyrovnať platy teda žien a mužov. Spomenula si, že je dnes svetový deň zdravotných sestier. Ja každej sestre vyjadrujem svoj obdiv a rešpekt, že sa starajú o nás pacientov a chcela by som teda aj tebe zablahoželať, že si vlastne aj v parlamente nezostala len poslankyňou Národnej rady, ale si aj sestra a veľmi nám pomáhaš v prípade, že máme nejaké problémy zdravotné. Takže veľká vďaka a blahoželám ti k dnešnému sviatku.
90. schôdza NR SR - 8.deň - A. dopoludnia
Dátum: 2023-05-12
Poslanec: Pleštinská, Zita (OĽANO)
Druh vystúpenia: Vystúpenie s faktickou poznámkou

206. Ďakujem pekne, kolega Karol Kučera, za tvoje vystúpenie a hlavne za tvoje osobné vyznanie tvojej manželke. Samozrejme, nám ženám političkám sú zase oporou manželia, ktorí vlastne pochopili, že aké ťažké je vykonávať domáce práce. Rodové stereotypy sú odrazovým mostíkom tomu, že ženy sa skôr zamestnávajú v menej platených pracovných pozíciách, napríklad v zdravotníctve, v sociálnej oblasti či vo verejnom sektore, teda v horšie platených oblastiach a muži sú naopak sústreďovaní v priemysle alebo na iných informačno-technologických pozíciách. Práca v domácnosti sa teda nedá posúdiť, ktorá je teda typická pre ženy alebo je to typická pre mužov, a väčšina žien dokáže túto prácu robiť rovnako dobre. Problémom je, ako je táto práca vnímaná. Podľa rodových stereotypov sa ženy majú starať o domácnosť a deti a nemajú vlastne robiť také zručnosti, ako robia muži. A muži sú zase nezávislí a silní, racionálni a logicky mysliaci. Negatívom je, že potom ženy na tom pracovisku majú o 20 % nižšiu mzdu. Verím, že tento návrh zákona, ktorý predložil Igor Matovič, pomôže odbúrať tieto stereotypy a ženy matky konečne dostanú odmenu za to, že sú matkami. Ďakujem pekne.
90. schôdza NR SR - 8.deň - A. dopoludnia
Dátum: 2023-05-12
Poslanec: Pleštinská, Zita (OĽANO)
Druh vystúpenia: Vystúpenie s faktickou poznámkou

192. Ďakujem pekne, pán predsedajúci. Vážený pán predkladateľ, vážený pán spravodajca, milí priatelia, milí kolegovia. Podľa dát spoločnosti Trexima je na Slovensku vo všeobecnosti rozdiel medzi platom ženy a muža na úrovni 18 až 19 %. To znamená, že ženy dostávajú iba približne 82 % z mužovej mzdy. Toto číslo zaradilo Slovensko na šieste miesto krajín Európskej únie s najväčším rozdielom medzi platmi žien a mužov. Európsky priemer sa pritom pohybuje na úrovni 16 %. Index segregácie EIGE poukázal aj na konkrétnejšie prípady. Čísla ukázali, že ženy zarábajú v priemere od 4,46 % do 8,62 % menej aj napriek tomu, že pracujú u rovnakého zamestnávateľa na rovnakej pozícii. Deje sa tak aj napriek tomu, že to zákon zakazuje a hovorí sa tomu aj takzvaná sankcia za materskú. V nedeľu 14. mája bude Deň matiek. Ďakujem našim mamám za všetko, čo pre nás robia. Ja som tiež mama, mám dve deti a šesť vnúčat a schválenie tejto Matovičovej atómovky by bolo snáď najkrajším reálnym darčekom pre všetky mamy na Slovensku, ktoré by viac neboli sankciované za svoje materstvo. Dnes je aj svetový deň zdravotných sestier, každá jedna zdravotná sestra nielen ako matka, ale aj sestra, ktorá sa stará o pacientov, má môj obdiv a rešpekt a chcela by som im pri tejto príležitosti tiež zablahoželať.
73. schôdza NR SR - 1.deň - B. popoludní
Dátum: 2022-09-28
Poslanec: Podmanický, Ján (SMER - SD)
Druh vystúpenia: Vystúpenie s faktickou poznámkou

84. Ďakujem za slovo. Pán poslanec, ja si ťa vážim ako človeka, a hoci s viacerými tvojimi názormi nesúhlasím vzhľadom na to, že pochádzame aj z iného prostredia, aj máme na niektoré veci iné názory, rád si ťa vypočujem, vystupuješ vždy argumentačne, vecne, preto mi vysvetli jednu vec, pán poslanec, aké ratio má ten váš argument, že ak odvoláte, ak parlament odvolá Igora Matoviča, že vy sa vrátite do vlády. Všetko to, čo si povedal na adresu Igora Matoviča, je pravda. Všetci vieme, kto je Igor Matovič a do akého krachu doviedol štát. Ja si myslím, že je ešte horšie, keď je vo funkcii ministra financií, a väčšie škody pácha na Slovensku, ako keď bol premiér. A všetci to vedia na Slovensku s výnimkou pár percent ľudí, ktorým ešte tá nenávisť iracionálna zaslepuje pohľad a v mene tej, tej nenávisti dokážu akceptovať tento rozklad štátu. Ale vysvetli mi, ako si ty ako racionálny človek predstavuješ? Vy odvoláte Igora Matoviča a vrátite sa do vlády, v ktorej predseda najsilnejšej koaličnej strany bude Igor Matovič, s ktorým budete zas o všetkom rokovať? Ako vy si myslíte, že to bude fungovať? Po tom všetkom, čo tu zaznelo, čo ste aj vy povedali na jeho adresu, ako to nefunguje? Ste, alebo tvárite sa, alebo predstavujete sa ako racionálni ľudia. Tak toto vysvetlite, ako si predstavujete ďalej to vládnutie, toto podľa mňa ľudí zaujíma, keď tvrdíte, že sa chcete vrátiť do vlády, ak bude Igor Matovič odvolaný.
73. schôdza NR SR - 1.deň - B. popoludní
Dátum: 2022-09-28
Poslanec: Podmanický, Ján (SMER - SD)
Druh vystúpenia: Vystúpenie s faktickou poznámkou

56. Ďakujem za slovo. Pán predseda strany Sloboda a Solidarita, ja vám celkom nerozumiem, lebo na jednej strane ste si tak povzdychli vo svojom prejave, ako ste si s Máriou vydýchli alebo ako ste sa s Máriou zamysleli nad tým, v akej koalícii sme to vlastne dva a pol roka boli, keď ste počúvali vystúpenie Igora Matoviča. A na druhej strane stále deklarujete, že sa chcete do tej koalície vrátiť. Pre mňa je to určitá schizofrénia, lebo najskôr pomaly hodinu počúvate, akých desiatok trestných činov ste sa dopustili vo funkcii ministra hospodárstva alebo ako spoluvládca v rámci vládnej koalície Igor Matovič vás tu poobviňoval zo všetkého možného, z krádeží, z korupcie, z klientelizmu. Vy mu nakladáte za to, v akom, avšak oprávnene, v akom ekonomickom rozvrate zanechal štát. Marián Viskupič tu povie, že deficit bude 17 mld. za to obdobie, čo je Igor Matovič buď premiérom, alebo ministrom financií. Slovensko je na pokraji kolapsu, rútime sa do krachu, kolabujú, kolabuje nám zdravotníctvo, zatvárajú sa tu fabriky, je tu abnormálne zdražovanie, nedostatok energií, za čo nesiete spoločnú zodpovednosť. Vy ste dva a pol roka v tej koalícii boli a vy znova poviete, že napriek tomu všetkému vy do tej koalície chcete ísť znova. Viete, my by sme si tu mohli otvoriť pukance a naliať kolu a baviť sa na tom všetkom špinavom prádle, ktoré si tu navzájom periete. Keby to nebolo také desivé a strašné, kam ste spoločnou vládou s Igorom Matovičom buď na čele, alebo vo funkcii ministra financií Slovensko priviedli.
71. schôdza NR SR - 1.deň - B. popoludní
Dátum: 2022-09-13
Poslanec: Podmanický, Ján (SMER - SD)
Druh vystúpenia: Vystúpenie s faktickou poznámkou

108. Ďakujem za slovo. Ja sa chcem venovať hlavne tej prvej časti vystúpenia pána poslanca Takáča, kde načrtol ten ohromný rozklad, ktorý nastal v tých princípoch právneho štátu, ktoré sa porušujú na dennom poriadku zo strany NAKA. Viete, v Tretej ríši bolo Gestapo, v Sovietskom zväze bola Čeka a my máme NAKA. Tie informácie, ktoré prichádzajú zo všetkých strán, ktoré sú podopreté zvukovými záznamami, ktoré sú podopreté rozhodnutiami súdov, ktoré sú súčasťou vyšetrovacieho spisu, sú naozaj hrôzostrašné. Ja opakujem, ja verím tomu, že sú tu poslanci vládnej koalície, ktorým ide o to, aby sa vyšetrili rôzne podozrenia. To je v poriadku. To nech sa vyšetruje naozaj, len nech sa to deje zákonnými spôsobmi. Veď to nemôže sa tu akceptovať, aby sa tu vyrábali dôkazy ako na bežiacom páse, aby sa tu mučili ľudia, aby sa tu vyhrážal niekto, elitný vyšetrovateľ zastrelením detí, aby si tu nejaký vyšetrovateľ (reakcia z pléna), čože? No dobre. Aby tu nejaký vyšetrovateľ hovoril, že koľko znesieme mŕtvol pri vyšetrovaní. No sedem by sme mali zvládnuť. To sú naozaj hrozné veci. Ja si myslím, že tí vládni poslanci, ktorým ide naozaj o dobro, ktorí vedia čítať, vedia počúvať, by si mali tieto veci pozrieť. Ak si to pozrú, pošlú ministra Mikulca okamžite preč. Nech sa vyšetruje, nech sa uplatňuje zákon, ale zákonnými spôsobmi. Toto, čo sa tu deje, to je také posunutie hraníc, to je taký prepad právneho štátu, že z toho ide hrôza. Na to sa nemôžete predsa, kolegovia, pozerať, toto nemôžete akceptovať. To treba zastaviť a vrátiť to znova na nejakú normálnu úroveň, aby sa normálnym zákonným spôsobom vyšetrovalo. Ďakujem.
71. schôdza NR SR - 1.deň - B. popoludní
Dátum: 2022-09-13
Poslanec: Podmanický, Ján (SMER - SD)
Druh vystúpenia: Vystúpenie s faktickou poznámkou

64. Ďakujem za slovo. Ja si myslím, že ministra môžeme odvolať aj bez jeho prítomnosti. Dôležité je, či počúvajú poslanci a či poslanci predovšetkým vládnej koalície sú ochotní naozaj zvážiť všetky tie informácie, ktoré zaznievajú z rôznych strán, ktoré spomenula aj pani bývalá ministerka Saková. Môžeme sa baviť, viete, o ekonomických kauzách. Za takéto ekonomické kauzy by v minulosti bol okamžite minister odvolaný, popravený médiami. Vôbec by sa o tom nediskutovalo. Čo je však oveľa závažnejšie, je zlyhávanie, totálne zlyhávanie a kolaps princípov právneho štátu. Tie informácie, ktoré zaznievajú z vyšetrovania tých ostro sledovaných káuz, sú naozaj hrôzostrašné. Ja si myslím, že áno, dá sa na to pozrieť tak, keď sú niektorí poslanci vládnej koalície, ktorí chcú za každú cenu podporovať vládu, že zatvoria oči, zapchajú si uši, nahlas sa škeria. Vidíme to aj teraz medzi nami, stačí sa pozrieť do sály a tvária sa, že všetko je v poriadku. Ale ja si stále myslím, že vo vládnej koalícii sú aj poslanci, ktorí si nechcú zapchávať uši, zatvárať oči a ktorým prekáža spôsob, akým sa akože "vymáha právo na Slovensku". Lebo právo by sa malo vymáhať právnymi prostriedkami, nemalo by sa pošliapavať až po zem v mene toho, čo citovala aj pani poslankyňa Saková, že účel svätí prostriedky. To sú naozaj hrôzostrašné veci. Ja si myslím, že vládni poslanci, máte v rukách, aby ste to... (Prerušenie vystúpenia časomerom.)
65. schôdza NR SR - 5.deň - B. popoludní
Dátum: 2022-05-03
Poslanec: Podmanický, Ján (SMER - SD)
Druh vystúpenia: Vystúpenie s faktickou poznámkou

157. Ďakujem za slovo. Priznám sa, že neviem celkom zareagovať s tým, čo som mal pripravené, lebo som zostal dosť vykoľajený tou informáciou, ktorú pred chvíľou prečítal kolega Laco Kamenický, ktorú som si aj ja prečítal a ktorá naozaj, naozaj výborne dokresľuje tú atmosféru, v ktorej sa deje toto vydávanie Roberta Fica na väzbu. Prosím vás pekne, tu prídu "elitní policajti" a hrubou silou, rečovým nátlakom sa snažia vymámiť od sudkyne spis, aby sa dostali k utajovaným informáciám? (Povedané so smiechom.) A keď im to tá sudkyňa odmietne vydať, idú za inou? Tak ako toto už naozaj prestáva akákoľvek sranda. Toto, čo sa deje, to je naozaj, to je naozaj hrozné. Ak v tejto atmosfére chce povedať, že tu niekto zabezpečí opozičnému politikovi spravodlivý proces, tak nehnevajte sa, nedajte sa vysmiať. Nedajte sa vysmiať. To je naozaj, toto sú absolútne vážne veci a tu už sa naozaj, človek nestíha reagovať. To nieže tu prichádza jeden podnet za mesiac. Tu denne príde niekoľko podnetov, na ktoré treba reagovať. Tá systematická a ostentatívna demontáž právneho štátu, to, čo sa tu teraz deje, to je naozaj, z tohto ide naozaj hrôza. Keď tu sa dokáže po legitímne zvolených predstaviteľoch opozície takto páliť, tak čo potom po obyčajných ľuďoch? Tu keď sa niekto znepáči vládnej moci, tak s ním urobia absolútne rýchly a krátky proces. Prosím vás, kolegovia z vládnej koalície, ktorí ešte máte Boha pri sebe, zastavte toto šialenstvo!
65. schôdza NR SR - 5.deň - B. popoludní
Dátum: 2022-05-03
Poslanec: Podmanický, Ján (SMER - SD)
Druh vystúpenia: Vystúpenie s faktickou poznámkou

78. Ďakujem za slovo. Ja si myslím, že pán poslanec dobre poukázal na jeden aspekt celého tohoto problémového bodu, o ktorom rokujeme, a to je, že vlastne Robert Fico je obviňovaný za to, že v podstate rešpektoval a aplikoval demokratický politický systém v Slovenskej republike. Slovo politický systém je terminus technicus, ktorý sa v teórii práva používa na vysvetlenie legitimity, legitimity politickej moci, ktorá odvodzuje svoju moc, svoje opodstatnenie, svoje ústavné a zákonné postavenie z demokratickej vôle ľudí. To znamená po slovensky povedané, ľudia vo voľbách rozhodnú, komu dajú moc, aby tí, ktorí získajú moc prostredníctvom politického systému, teda na Slovensku sú to politické strany, aby týmto spôsobom pretransformovali do života, do praxe tie predstavy, ktoré majú ľudia, ktoré, kvôli ktorým ich ľudia volili. Čiže toto je podstata legitimity politického systému. Čiže na Slovensku, opakujem, máme systém politických strán. Čiže toto je spôsob, ako ľudia reprezentujú svoju moc. To znamená, premiér si vyberie ministrov, prostredníctvom ktorých tú moc, ktorú získava od ľudí, reprezentuje. Ministri si vyberú svojich štátnych tajomníkov, prípadne je to politická dohoda. Ďalej si vyberú generálnych tajomníkov atď. Toto je systém politickej, toto je politický systém, ktorý napĺňa vôľu ľudí prejavenú vo voľbách. A my ideme za to zatvoriť Roberta Fica do väzby. To je ohromné!